b'\n_START_ARTICLE_\nEsko Parpala\n_START_PARAGRAPH_\nEsko Parpala (s. 2. hein\xc3\xa4kuuta 1965 Rovaniemi) on suomalainen entinen keskimatkojen juoksija. H\xc3\xa4nen p\xc3\xa4\xc3\xa4matkansa oli 800 metrin juoksu._NEWLINE_Parpala voitti 800 metrin Suomen mestaruuden Tampereella vuonna 1996 ajalla 1.52,89 . Hopealla h\xc3\xa4n oli viidesti: 1987, 1990, 1991, 1994 ja 1997, vuonna 1995 tuli pronssia. Tavallisesti voiton esteen\xc3\xa4 oli Ari Suhonen, joka voitti Suomen mestaruuden per\xc3\xa4ti yhdeks\xc3\xa4n kertaa per\xc3\xa4kk\xc3\xa4in vuosina 1985\xe2\x80\x931993. Parpala oli mukana 800 metrill\xc3\xa4 Helsingin EM-kisoissa 1994 ja Tokion MM-kisoissa 1991, joissa molemmissa j\xc3\xa4i alkueriin. _NEWLINE_Parpalan enn\xc3\xa4tys 800 metrill\xc3\xa4 oli 1.45,24. H\xc3\xa4n juoksi sen Z\xc3\xbcrichissa 16. elokuuta 1989 samana p\xc3\xa4iv\xc3\xa4n\xc3\xa4 kuin Ari Suhonen teki uuden (ja edelleen voimassa olevan) Suomen enn\xc3\xa4tyksen 1.44,10. Parpala on ajallaan matkan kaikkien aikojen viidenneksi nopein suomalainen.  Iisalmessa 16. hein\xc3\xa4kuuta 1994 joukkue Heikki Keskitalo, Esko Parpala, Jarmo Kokkola ja Mika Laaksonen juoksi 4\xc3\x97800 metrin viestiss\xc3\xa4 matkan edelleen voimassa olevan Suomen enn\xc3\xa4tyksen 7.19,95. Harvinaisella 600 metrin matkalla Parpala juoksi Suomen enn\xc3\xa4tykset sek\xc3\xa4 ulkona (1.18,90 Rovaniemell\xc3\xa4 20. hein\xc3\xa4kuuta 1993) ett\xc3\xa4 hallissa (1.19,14 Rovaniemell\xc3\xa4 12. helmikuuta 1994) .'